Jelenések könyve VI.
Lenézettek, kicsúfoltak, szenvedők – de győztesek!
Jel 2:8–11
Lekció: Dán 1:6–16; Zsid 10:32–39
Fő gondolat: ne félj a szenvedéstől, lenézéstől, csúfolódástól! Ha Krisztushoz hű vagy, minden a tiéd, és megkapod az élet koronáját.

A már megszűnt Vidámparkban állt az elvarázsolt kastély. Itt minden más volt. Látunk ajtókat, amik valójában nem is azok: nem lehet őket kinyitni, nem vezetnek sehová. Más bútorok, amik pedig nem is tűnnek ajtónak, tényleg azok: a könyves szekrény egy darabján, a kandallón egy fogantyút meghúzva rejtett átjáró tárul elénk. Ebben a kastélyban találunk tükröket, amiben mindenki alacsony és kövér, vagy épp ellenkezőleg: hórihorgas és csontsovány. A szék, amire kis pihenés végett ülnénk, hirtelen óriási sebességgel forogni kezd. A padló hullámzik, a lépcső pedig lejtővé változik. Az elvarázsolt kastélyban semmi sem az, aminek látszik.
E földi életünk is gyakran hasonlít az elvarázsolt kastélyhoz: sok minden benne nem az, aminek látszik. Erre emlékeztet minket Jézus levele a szmirnai gyülekezethez.
Keresztyénként Szmirnában
Jézus tudja, hogy népének nem volt könnyű dolga Szmirna városában. Szmirna egy gazdag kikötőváros volt Kis-Ázsiában,. Pergamonnal és Efézussal együtt Kis-Ázsia három legjelentősebb városa között tartották számon. Szimrnának nagyon jól ment a dolga a római uralom alatt, amit a város különös odaadással hálált meg. Több templomot is építettek a római isteneknek, sőt egyet külön Tiberius római császár tisztelete céljából állíttattak.[footnoteRef:1]  [1:  http://www.padfield.com/1999/smyrna.html ] 

A városban általánosan elterjedt volt az uralkodó-kultusz. Az élet minden területét áthatotta. A városi törvények megkövetelték a lakosoktól, hogy áldozatot mutassanak be a császárnak – és ezt annyira komolyan gondolták, hogy nem egyszer még az áldozat költségeit is a város vállalta magára. Sőt a céhek is, amelyek a különböző foglalkozásúakat tömörítették, odaadóan támogatták az uralkodók istenítését. Alkalmaikon rendszeres volt az áldozás, vagy az uralkodó-kultusz megjelenése. Egyszerűen lehetetlen volt anélkül élni és dolgozni a városban, hogy ne kelljen részt venni mindebben. Akik ezt mégis megtagadták, azokat hűtlennek bélyegezték, börtönbe vetették, és száműzetésre vagy halálra ítélték. Az uralkodó-kultuszra nemcsak erős volt a kísértés. Hanem erre kényszerítették az embereket. De hát egy keresztyén hogyan hívhatna mást úrnak és istennek Krisztuson kívül?
Pontosan ez okozta a szmirnai keresztyének nehéz helyzetét. Legalább három következménnyel kellett szembenézniük. Először a lenézéssel: „tudok nyomorúságodról és szegénységedről.” A császár nem imádásának, a meg nem alkuvásnak, a Krisztus mellett való kitartásnak ára volt: a nyomorúság és szegénység. A keresztyéneket kizárták a céhekből. Ezáltal elvesztették vevőiket, nem kaptak támogatást a munkájukban. Üzletük romlásnak indult. Koholt indokok alapján elvették vagyonukat (vö. Zsid 10:34). Kirekesztették őket a társadalomból. Megbélyegezettekké váltak. Ők voltak a társadalmi ranglétra legalján. Még a pogány koldus is ujjal mutogathatott rájuk. Ki akarna ilyen körülmény között keresztyén lenni?
A világ lenézésével nekünk is meg kell küzdenünk. Helyzetünk valószínűleg nem olyan súlyos, mint a szmirnaiaké. Nem vetnek meg és nem néznek le általánosan a keresztyénségünkért. Azonban itt és ott mégis szembesülünk azzal, hogy keresztyénségünk nem tesz sikeressé és elfogadottá a világban. 
Emlékszem, hogy egyszer nagyon gyorsan kellett egy csomagot eljuttatnom Miskolcra. Csak az a megoldás maradt, hogy egy Intercity vonatra feladom, és megkérem a kalauzt, hogy őrizze meg a miskolci végállomásig. Kérésemet értetlenkedő tekintet fogadta. Majd visszakérdezett: 
– Ön kicsoda? 
– Lelkész vagyok. – válaszoltam. 
Erre válasz helyett egy olyan tekintetet kaptam, amiből kiderült, hogy ez a szó számára nem jelent pozitív dolgot. Még csak semlegest sem. Hanem a lelkész egyet jelentett valami furcsa, értelmetlen hivatással. Majd nagy kelletlenül átvette a csomagot. A tekintetet azonban máig őrzöm.
Lehet, hogy ilyen kis helyzetben tapasztaltad a lenézést. Ám az is lehet, hogy sokkal inkább húsba vágó módon. Téged okolnak a családi vitákért. Állandóan azt vágják a fejedhez, hogy csak te lógsz ki a sorból. Lehet, hogy a munkahelyeden nem tudsz érvényesülni: mert keresztyénként nem mész bele olyan helyzetekbe, amik előnyt jelentenének a főnöknél vagy a kuncsaftoknál. 
Lehet, hogy mindez nagy küzdelmet jelent számodra. Nehezen viseled, hogy mások negatív véleményt formálnak rólad vagy anyagi hátrány ér. Rajtad a nyomás, hogy te is egy legyél közülük. Egy kis hallgatás, egy kis kompromisszum, nem olyan nagy dolog, igaz? Mindezek fényében talán jobban megérthetjük a szmirnaiak nehézségeit.
A második következménye Szmirnában a keresztyénségnek a rágalmazás volt: „[tudok] azok káromkodásáról, akik zsidóknak mondják magukat.” A keresztyének a legerősebb támadást a zsidóktól kapták. Az Újszövetség több helyen is feljegyzi, hogy a zsidók igyekeztek rossz hírét kelteni a keresztyénségnek. Hamis vádakkal, elrettentéssel igyekeztek minden zsidót lebeszélni a keresztyénséghez való csatlakozásról. Ám a Krisztus által mondott „káromkodásban” volt több is. Egészen a hatvanas évek végéig a keresztyének viszonylagos békét élveztek a római hatóságoktól. A rómaiak számára ők egy zsidó szekta voltak, így megkapták mindazokat az előjogokat, amelyeket a zsidók is élveztek. Nem kellett részt venniük a császár-kultuszban, elég volt, ha az uralkodóért mutattak be áldozatot. Azonban Néró keresztyénüldözéseivel mindez megváltozott. Vélhetően a zsidók is sokat tettek azért, hogy elkülönítsék magukat a keresztyénektől, és így a hatóság erejével is próbáljanak véget vetni ennek az új vallásnak.[footnoteRef:2]  [2:  Beale, G. K. (1999). The Book of Revelation: A Commentary on the Greek text (p. 240). Grand Rapids, MI; Carlisle, Cumbria: W.B. Eerdmans; Paternoster Press.] 

Minket is érhetnek támadások a keresztyénségünk miatt. Néha talán hitetlenek, ateisták részéről. Ám sajnos a legélesebb kritika és legerősebb támadás általában a vallásosaktól jön. Egy hitvalló közösség körül általában megjelennek a rágalmak, támadások. Elkezdenek másokat figyelmeztetni arra, hogy milyen veszélyesek is ezek a keresztyének. Gyakran előkerül a „szekta-kártya”, amikor eretneknek, szektásnak próbálnak bemutatni. Amikor az embert mindezek közvetlen környezetében, netalán családjában érik, nagy fájdalmat okoznak lelkének.
Végül a harmadik következménye a keresztyénségnek Szmirnában a szenvedés volt: „Semmit ne félj a rád váró szenvedésektől. Íme, az ördög börtönbe fog vetni néhányat közületek, hogy próbára tegyen, és tíz napig tartó nyomorúságotok lesz.” Krisztus világossá teszi, hogy az ő követésének akár fizikai bántalmazás is lehet a vége. Börtön, sőt akár halál is. Budapesten mindezek távolinak és hihetetlennek tűnnek. De nem is olyan messze, Ukrajna háborús vidékein most is halnak meg keresztyének a hitükért.
Jézus vs. a világ nézőpontja
A keresztyénségnek tehát ára volt Szmirnában, mint ahogy ára van a mai világban is. De mit mond Krisztus, ami ellensúlyozhatja a lenézés, rágalom és szenvedés fájdalmát? Hova fordulhatunk, ha mindezek elérnek minket?
Az Úr Jézus válasza meglepő. Mit mond a lenézésre? „Tudok nyomorúságodról és szegénységedről, pedig gazdag vagy!” Mit mond a rágalmakra? „[tudok]azok káromkodásáról, akik zsidóknak mondják magukat, pedig nem azok, hanem a Sátán zsinagógája”. Mit mond a szenvedésekre? „Semmit ne félj a rád váró szenvedésektől!”
Valami furcsa játékot űz velünk az Úr Jézus? Ó, nem! Figyeljétek meg, Krisztus nem vonja kétségbe a fájdalmunkat. Azt mondja: tudom. Nem kecsegtet csalfa reménnyel a nehézségek felől. Azt mondja: lesznek szenvedések. Ám szavaival a lényegre akarja irányítani a tekintetünket. 
Jézus azt mondja, hogy a nyomorúság, szegénység, rágalmazás, szenvedés az mind az evilági dolgokhoz tartoznak. Valósak, fájnak, de csak átmenetiek. A földieknél van egy fontosabb sík: a lelkiek. És itt a lényeg. Tény, hogy a szmirnai keresztyének szegények és nyomorultak hitük miatt e világon. De valójában, a lelki síkon, ami igazán számít, ott gazdagok! Gazdagok, mert Krisztus mellett tették le a voksukat. Gazdagok, mert aki Krisztussal gyűjt, az nem tékozol. Gazdagok, mert hitükkel, szeretetükkel az örökkévalóságra gyűjtenek kincset.
Az igehirdetést az elvarázsolt kastéllyal kezdtem. Ahol semmi sem az, aminek látszik. Így van sokszor e világon. A szemeink előtt, e világ értékrendje szerint a Krisztushoz hűen ragaszkodó keresztyén a vesztes. Hite miatt nem érvényesül úgy e világban. Szegény és nyomorult. Ez a látszat. De mi a valóság? Az, hogy gazdag vagy! E szavak nem önmegnyugtató szólamok, hanem a mindenható Isten mondja ezt szenvedő népéről. Gazdag vagy, ha Krisztus oldalán állsz. Ne akard a világ elismerését. Ne akard a világ jómódját és élvezeteit. Akkor vagy gazdag, ha hű vagy Krisztushoz.
Ugyanez igaz a rágalomra. A zsidók büszkék voltak zsidóságukra. Azzal kérkedtek, hogy ők Isten népe, Ábrahám gyermekei. De az Úr Jézus azt mondja, hogy nem azok, hanem a Sátán zsinagógája. Jézus ezt már korábban is mondta: 
„42Jézus ekkor így válaszolt: Ha Isten volna a ti atyátok, szeretnétek engem, mert én Istentől jöttem és érkeztem ide, nem magamtól jöttem, hanem ő küldött engem. … 44Ti az ördög atyától vagytok, és atyátok kívánságait akarjátok teljesíteni.” (Jn 8:42, 44)
Hiába kérkednek hitük régiségével. Hiába kiabálják hangosan, hogy eretnekek vagytok, és felforgattok mindent. Lehet, hogy e világon őket ismerik el és fogadják el. Valójában azonban – mondja az Úr Jézus – ti vagytok az én népem, és nem ők. Ti tartoztok hozzám. Ti uralkodtok velem. 
És ez áll a szenvedésre is. A börtön, a halál rátok vár. Látszólag ők győznek és élnek, ti pedig vesztetek és meghaltok. Ám ha mindhalálig hűek vagytok, az élet koronája a tiétek! Ha hűségesek maradtok Krisztushoz, és győztök, a második halál, a lelki, örök halál nem árt nektek. Tiétek az örök élet.
Értjük-e, szeretett budapesti gyülekezet, hogy mit akar az Úr Jézus mondani nekünk? Azt szeretné, ha a nehézségek, támadások, csábítások között felemelnénk a tekintetünket őrá. Ha nem csak e földi jóléttel és vágyakkal foglalkoznánk, hanem a lelkiekre is gondolnánk. Ha nem csak azon a szemüvegen néznénk a velünk történteket, hogy ez milyen kellemetlenséget és nehézséget okoz nekem, hanem tudnánk gyönyörködni abban, ami Krisztus oldalán a miénk. 
A menny felé haladunk, szeretett testvérek. A leglényegesebb az, hogy engedelmesek és hűek legyünk Krisztushoz. Hogy utáljuk azt, amit ő utál. Ragaszkodjunk ahhoz, amit ő szeret és kér. Örüljünk annak, hogy a Jézus által való hit már most a menny polgáraivá tett. Ne rettentsen vissza az emberek szava és a megélhetésbeli nehézség. Ne aggodalmaskodjunk a fizikai dolgok felől. Hanem leljünk örömet abban, hogy Krisztus a miénk. Erősítsen meg abban, hogy jó úton járunk. És buzdítson a hű keresztyén életre: a bűnbánatra, bűn elleni harcra és örömteli engedelmességre.
Az Úr Jézus tudja, mit beszél. A levél elején úgy mutatkozik be, mint „az első és utolsó, aki halott volt, és életre kelt.” Jézus az első és az utolsó, a mindenható Isten. Vele kezdődött minden, vele fejeződik be minden. Ő tartja uralma alatt a történelmet. Ő a győztes. Mégis egy adott ponton halott volt. Jézus maga is megtapasztalta e világban a megvetést, rágalmazást és szenvedést. De hű maradt Atyjához, és így győzött. Hűsége által pedig neki adott minden hatalom mennyen és földön. Ez a Krisztus hív most magához, barátom. Ő kéri a szívedet. Ha eddig még nem az ő oldalán álltál, itt az idő, hogy meghozd a döntésedet. Ha pedig már meghoztad, kövesd az ő példáját. Jöjjön bár szenvedés, nehézség, halál, ha hűséges vagy, és megmaradsz a hitben, győzni fogsz. 
Alkalmazás
Milyen alkalmazást vonhatunk le mindezekből az életünkre nézve?
[bookmark: _GoBack]Először is vizsgáld meg a félelmeidet! Milyen dolgok miatt szoktál aggódni? Mik tesznek nyugtalanná? Az érzéseink sokszor ablakot nyitnak a lelkünkre, és megmutatják, mi van odabenn. Szoktál aggódni evilági dolgok miatt? Megfélemlítenek emberek? Ha igen, akkor szükséges, hogy Jézus szempontjából nézd a dolgokat, és a földiek mellé tedd oda a lelki párját is!
Tarts ki, ha csúfolnak és próbálnak eltéríteni a keresztyénségtől! Másodszor, ne feledd, hogy az Úr Jézus ebben a levélben bátorítani akarja hű tanítványait. Ezért figyelmeztet, hogy számtalan nehézséget próbál a sátán a hívő útjába állítani. De ne rettenj meg, ha csúfolnak és hátrányosan megkülönböztetnek. Tarts ki Krisztus mellett a nehézségekben is. Megéri Krisztust választani, még ha lemondással jár e földön. Bátorodjon szíved, és tarts ki! 
Elégedj meg a jelenlegi helyzeteddel! Végül Krisztus emlékeztet minket a megelégedés fontosságára. E világ a keresztyén számára nem a nyugalom helye. Nem teljesül minden vágyunk. Sőt, nem szabad, hogy a világ által diktált vágyaknak éljünk. Krisztus azt akarja, hogy őt kövessük, és ez itt és ott lemondással jár. Éppen ezért ne azon járjon a fejünk, hogy mink nincs még, és mi kellene.  Hanem figyeljünk a lelki kincseinkre. Éljünk egyszerűbb életet, elégedjünk meg, és adjunk hálát azokért a javainkért, amink van. 
Biztosra nem tudni, de vélhetően a levél olvasói között volt egy fiatalember, a szmirnai Polikárp. Ez a Polikárp vált a korai egyház egyik vezető alakjává. Amikor a második század közepén kiújult a keresztyénüldözés, elfogták, és a római helytartó elé vitték. A tét ugyanaz volt, mint korábban: elismeri-e, hogy a császár az úr, és imádja-e őt?
A nagyon idős Polikárp így válaszolt: 
– Nyolcvanhat évig szolgáltam Krisztust, és semmi rosszat nem tett velem. Hogyan káromolhatnám az én királyomat és megváltómat? Tégy, ahogy csak akarsz.
Majd karóhoz kötözték, és máglyán megégették. Vajon Polikárp vesztes volt vagy győztes? A világ szemében ő vesztett. E földi élet szempontjából győztek felette. Azonban a lelki, mennyei téren a koronát ő kapta. A végső győzelem mégis az övé.
Kívánom, hogy 1900 évvel Polikárp után most mi is, akik hallottuk e levél szavait, legyünk bátrak! Ne kössünk kompromisszumot a bűnnel és világgal! Maradjunk hűek Krisztushoz kicsinyben és nagyban! És Polikárpot követve nyerjük el az élet koronáját! Ámen.

